„ Það hefði þurft að segja mér það tvisvar og þrisvar að við Íslendingar værum ekki í fararbroddi á regnbogalista ILGA , ” sagði Þorgerður Katrín Gunnarsdóttir , formaður Viðreisnar , í umræðum um störf þingsins fyrr í dag . Þar vitnaði hún til þess að Ísland telst í 18. sæti Evrópuríkja þegar kemur að jafnrétti hinsegin fólks . „ Við erum í 18. sæti , sætinu á undan Ungverjum ” sagði Þorgerður og bætti við „ Þess vegna vil ég hvetja okkur öll , ríkisstjórnina og alla sem hér eru inni , til að koma okkur Íslendingum í fararbrodd þegar kemur að réttindum hinsegin fólks . ” Þorgerður fagnaði niðurstöðu Borgarstjórnar um varanlegan regnboga í Reykjavík . Tillaga borgarfulltrúa meirihlutans var samþykkt í gær . Þá minnti hún á að enn væri langt í land . „ Líkamsárásir , hatursorðræða vegna kynhneigðar , kynvitundar , kyntjáningar og kyneinkenna tíðkast enn . ” Árlega birta Evrópusamtökin ILGA-Europe Regnbogakort Evrópu . Kortið sýnir á myndrænan hátt lagalega stöðu og réttindi hinsegin fólks um alla Evrópu . Ísland er iðulega neðst af Norðurlöndunum og á svipuðum stað og Grikkland . Það sem dregur Ísland helst niður er skortur á víðtækri jafnréttislöggjöf sem bannar mismunun á grundvelli kynhneigðar , kynvitundar og kyneinkenna . Þá er ekki búið að banna ónauðsynleg inngrip í líkama intersex barna og líkamleg friðhelgi þeirra er því ekki tryggð . Þá komu málefni hinsegin hælisleitanda og lög gegn hatursorðræðu og haturshlæpum afar illa út fyrir Ísland . Samkvæmt nýjustu tölum regnbogalista ILGA Europe eru réttindi samkynja para í fjölskyldumálum lengst á veg komin á Íslandi .